ሓካይም ኣንጻር እዚ ኮሮናቫይረስ ክሰርሕ ዝኽእል መድሃኒት እንተረኸቡ ኢሎም፡ ጸረ-ቫይረስ ዝኾነ ኣፋውስ ኣብ ምምርማር ይርከቡ። ንህዝቢ ኣብ ሓደጋ ከየእትዉ ከኣ ነቲ መጽናዕቲ ብናህርን ብጥንቃቐን ኣብ ምክያድ ይርከቡ። እዚ ፈተነታት ኣብ ሆስፒታላት በዚ ሕማም ኣብ ዝተጠቕዓ ሃገራት ክካየድ እኳ እንተጸንሐ፡ ብመሰረት ዶክተር ብሩስ ኣይልዋርድ ካብ ዓለም ለኻዊ ውድብ ጥዕና ኣብ ወርሒ ለካቲት ዝበሎ፡ "ኣብዚ ግዜ እዚ እቲ ውጽኢታዊ እዩ ኢልና እንሓስቦ መድሓኒት ሓደ ኮይኑ ንሱ ከኣ ረምደሲቪር (remdesivir) ጥራሕ እዩ።" እዚ መድሓኒት ከም ናይ ኢቦላ መድሓኒት ኮይኑ ድሕሪ ምምዕባሉ፡ ብርክት ዝበሉ ቫይረስ ከም ዝቐትል ተፈሊጡ። እዚ ከምዚ ኢሉ እንከሎ ግን፡ ውጽኢት ናይቶም ዝስርሑ ዘለዉ ካልኦት ምርምራት ንጽበ ኣለና። ጽምዲ ዝኾኑ ናይ ኤ.ኣይ.ቪ መድሃኒታት (ሎፒናቪርን ሪቶናቪርን) ውጽኢታውያን ክኾኑ ትጽቢት ነይሩ፡ ብኣንጻሩ ግን እቲ ውጽኢት ዘሕዝን እዩ ነይሩ። እዚ መድሃኒት ናይ ኮቪድ-19 ንሕሙማት ከሕዊ ኣይከኣለን፡ ቁጽሪ ምውታትን ሕሙማትን ከጉድል ኣይከኣለን። ብኣንጻሩ ኣብቶም ብጣዕሚ ተሃስዮም ዝነበሩ ሕሙማት ኣብ ዝተገብረ ፈተነ ኣስታት ርብዒ ሞይቶም። ምኽንያቱ፡ እቲ ኣፋውስ እቶም ሕሙማት ኣዝዮም ምስ ተዳኸሙ ስለዝተዋህበ ብግቡእ ኣይሰርሐን ክኸውን ይኽእል። ኣብቲ ብዕድሜኡ ብዙሕ ዝገበረን ርትዓዊ ዋጋ ዘለዎን መድሃኒት ሕማም ዓሶ ክሎሮኲን እውን ብዙሕ ቆላሕታ ተገይሩ ኣሎ። ውጽኢት መርመራ ላባራቶሪ ነቲ ቫይረስ ከምዝቐትል ይሕብር፡ እንተኾነ ግን ንሕሙማት ተዋሂቡ ንዘምጽኦ ውጽኢት ንጽበ ኣለና። እዚ መርመራታት ከኣ ኣብ ኣሜሪካን ኣብ ካልኦት ሃገራትን ይካየድ ኣሎ። ክሳብ ክታበት ወይ ፍወሳ ዝዳሎ እንታይ ክገብር ኣለኒ?
